TRITN ดีดสวน 13% วอลุ่มแน่น! ลุ้นผลงานระยะยาวแกร่ง รับแผนรุกธุรกิจไฟฟ้า
TRITN ดีดสวน 13% วอลุ่มแน่น! ลุ้นผลงานระยะยาวแกร่ง รับแผนรุกธุรกิจไฟฟ้า
TRITN ดีดสวน 13% วอลุ่มแน่น! ลุ้นผลงานระยะยาวแกร่ง รับแผนรุกธุรกิจไฟฟ้า
12 มิ.ย. 2563

ผู้สื่อข่าวรายงานว่า ราคาหุ้น บริษัท ไทรทัน โฮลดิ้ง จำกัด (มหาชน) TRITN ล่าสุด ณ เวลา 10.37 น. อยู่ที่ระดับ 0.26 บาท หรือ  13.04% สูงสุดที่ 0.26 บาท ต่ำสุดที่ระดับ 0.22 บาท ด้วยมูลค่าการซื้อขาย 18.58 ล้านบาท
โดยราคาหุ้น TRITN ปรับตัวขึ้นอย่างร้อนแรงต่อเนื่อง 3 วันทำการ นับตั้งแต่ราคาหุ้นอยู่ที่ระดับ 0.20 บาท เมื่อวันที่ 10 มิ.ย.2563
อนึ่งก่อนหน้านี้ นายเชิดศักดิ์ กู้เกียรตินันท์ ประธานเจ้าหน้าที่บริหาร TRITN กล่าวว่า ที่ประชุมคณะกรรมการบริษัทอนุมัติแผนงานสำหรับการเข้าลงทุนซื้อหุ้นในกิจการโรงไฟฟ้าพลังงานก๊าซชีวภาพ โดยให้บริษัท ไทรทัน พาวเวอร์ จำกัด (TPW) ซึ่งเป็นบริษัทย่อยที่บริษัทถือหุ้นในสัดส่วน 99.99% ของทุนจดทะเบียน เข้าซื้อหุ้นจากบริษัท อัครวัฒน์ พลังงานพืชหมุนเวียน จำกัด (AKW) มูลค่ารวม 134,475,000 บาท หรือคิดเป็น 75% ของทุนจดทะเบียนทั้งหมด
โดยแบ่งเป็นการทำรายการ 2 ส่วนคือ 1) การซื้อหุ้นสามัญและรับโอนหุ้นสามัญจากผู้ถือหุ้นเดิม จำนวน 37,500 หุ้น มูลค่าที่ตราไว้หุ้นละ 100 บาท คิดเป็นสัดส่วน 75% ของทุนจดทะเบียนทั้งหมด ในราคาหุ้นละ 686 บาท คิดเป็นเงินรวมทั้งสิ้น 25,725,000 บาท และ 2) เข้าซื้อหุ้นสามัญเพิ่มทุนอีกจำนวน 1,087,500 หุ้น มูลค่าที่ตราไว้หุ้นละ 100 บาท คิดเป็นสัดส่วน 75% ของทุนจดทะเบียน ในราคาหุ้นละ 100 บาท คิดเป็นเงินรวมทั้งสิ้น 108,750,000 บาท ซึ่ง TPW ได้รับโอนหุ้นสามัญของกิจการโรงไฟฟ้า AKW ส่วนแรกแล้วเมื่อวันที่ 17 กุมภาพันธ์ 2563 และจะเข้าถือหุ้นในส่วนที่สอง โดยเข้าซื้อหุ้นสามัญเพิ่มทุนของกิจการโรงไฟฟ้า AKW ให้แล้วเสร็จภายในเดือนกุมภาพันธ์ 2563
สำหรับโรงไฟฟ้าอัครวัฒน์ หรือ AKW ตั้งอยู่ที่ตำบลสระกระโจม อำเภอดอนเจดีย์ จังหวัดสุพรรณบุรี ผลิตและจำหน่ายกระแสไฟฟ้าที่ได้มาจากการเผาไหม้เชื้อเพลิงก๊าซชีวภาพ (Biogas) ที่มาจากน้ำกากส่าเข้มข้น ให้กับการไฟฟ้าส่วนภูมิภาค (กฟภ.) มีกำลังการผลิตสูงสุด 4.9 เมกะวัตต์ (MW) โดยเริ่มจำหน่ายไฟฟ้าเข้าระบบเชิงพาณิชย์ (COD) เมื่อวันที่ 4 มิถุนายน 2553 มีสัญญาซื้อขายไฟฟ้ากับกฟภ. 5 ปี (ขยายระยะเวลาต่อเนื่องได้ครั้งละ 5 ปี โดยอัตโนมัติ)
อย่างไรก็ตาม ปัจจุบันโรงไฟฟ้า AKW หยุดจำหน่ายไฟฟ้าเชิงพาณิชย์เป็นการชั่วคราว โดยอยู่ระหว่างการปรับปรุงโรงงานด้านการออกแบบทางวิศวกรรม เพื่อเพิ่มประสิทธิภาพของการผลิตก๊าซชีวภาพ (Biogas) รวมทั้งปรับเปลี่ยนเทคโนโลยีในการกำจัดสิ่งปนเปื้อนในก๊าซชีวภาพให้เป็นไปตามข้อกำหนดและผ่านมาตราฐานด้านสิ่งแวดล้อม โดยการหยุดจำหน่ายไฟฟ้าเชิงพาณิชย์ชั่วคราวเพื่อการปรับปรุงนี้ไม่มีผลกระทบต่อสัญญาซื้อขายไฟฟ้าแต่อย่างใด คาดว่าการดำเนินการปรับปรุงโรงไฟฟ้า AKW จะแล้วเสร็จพร้อมดำเนินการจ่ายไฟฟ้าเชิงพาณิชย์ได้อีกครั้งและรับรู้รายได้ตั้งแต่ไตรมาส 4/2563 เป็นต้นไป
โดยบริษัทมีความมั่นใจในการลงทุน จากการศึกษาธุรกิจโรงไฟฟ้า AKW อย่างถี่ถ้วนและเจรจาต่อรองมาหลายครั้ง จนในที่สุดได้ข้อสรุปมูลค่าสิ่งตอบแทนจำนวน 134,475,000 บาท ซึ่งถือว่าเป็นมูลค่าที่เหมาะสม สอดคล้องกับข้อมูลการวิเคราะห์ทางการเงินของ TPW โดย TPW จะสามารถคืนทุนได้ภายในระยะเวลา 6.98 ปี และมีผลตอบแทนการลงทุน (IRR) 17.45%
ทั้งนี้แน่นอนว่าบริษัทจะได้รับประโยชน์จากการลงทุนเข้าถือหุ้นในครั้งนี้ เพราะจะทำให้บริษัทมีรายได้ที่แน่นอน มั่นคง และต่อเนื่องในระยะยาว เป็นผลดีต่อผู้ถือหุ้น รวมถึงเป็นการเพิ่มศักยภาพในธุรกิจพลังงานที่มีอยู่เดิมให้เพิ่มมากขึ้น ฉะนั้นการได้มาซึ่งธุรกิจโรงไฟฟ้า AKW เป็นไปตามนโยบายของ TPW ที่ประสงค์จะก้าวขึ้นมาเป็นผู้นำในธุรกิจโรงไฟฟ้าชีวภาพ และมีแผนจะขยายการลงทุนในธุรกิจโรงไฟฟ้าชีวภาพอย่างต่อเนื่องต่อไป